CELEX: 52018PC0721
Language: lt
Date: 2018-10-31
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Tarybos įgyvendinimo sprendimas (ES) 2015/2429, kuriuo Latvijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių

EUROPOS KOMISIJA
            Briuselis, 2018 10 31
            COM(2018) 721 final
            2018/0373(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Tarybos įgyvendinimo sprendimas (ES) 2015/2429, kuriuo Latvijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių
            
               
         
         
            
               AIŠKINAMASIS MEMORANDUMAS
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, nukrypstant nuo šios direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių vengimui ar sukčiavimui. 
               
               
                  Latvija pateikė raštą (Komisijoje jis užregistruotas 2018 m. birželio 20 d.), kuriame paprašė leisti toliau taikyti priemonę, kuria nukrypstama nuo bendrų principų, kuriais vadovaujantis galima taikyti teisę į pirkimo PVM atskaitą, susijusią su tam tikrais lengvaisiais automobiliais. Kartu su prašymu pratęsti terminą Latvija pateikė ataskaitą, į kurią įtraukta procentinė dalis, kuria numatoma apriboti teisę atskaityti PVM. 
               
               
                  Vadovaudamasi PVM direktyvos 395 straipsnio 2 dalimi, 2018 m. rugsėjo 7 d. raštais Komisija pranešė kitoms valstybėms narėms apie Latvijos prašymą. 2018 m. rugsėjo 10 d. raštu Komisija pranešė Latvijai, kad turi visą informaciją, kuri, Komisijos nuomone, yra būtina prašymui įvertinti.
               
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  PVM direktyvos 168 straipsnyje nustatyta, kad apmokestinamasis asmuo turi teisę atskaityti PVM, mokėtiną už apmokestinamiesiems sandoriams įsigytas prekes ir paslaugas. Tos direktyvos 26 straipsnio 1 dalies a punkte reikalaujama prekių, kurios yra įmonės turto dalis, naudojimą asmeninėms reikmėms laikyti paslaugų teikimu už atlygį, jeigu PVM už šias prekes gali būti įtrauktas į PVM atskaitą. Pagal šią sistemą galima susigrąžinti iš pradžių atskaitytą PVM, susijusį su naudojimu asmeninėms reikmėms. 
               
               
                  Lengvųjų automobilių atveju šią sistemą taikyti sudėtinga, visų pirma todėl, kad sunku nustatyti, kada automobiliai naudojami asmeninėms, o kada – verslo reikmėms. Kai automobilių naudojimo duomenys yra registruojami, įmonei ir administratoriui tenka papildoma našta, nes juos reikia tvarkyti ir tikrinti. 
               
               
                  Tarybos įgyvendinimo sprendimu 2013/191/ES
                     1
                   Latvijai suteiktas leidimas iki 80 % apriboti teisę atskaityti su tam tikrais lengvaisiais automobiliais susijusį PVM. Latvijos nuomone, ši procentinė dalis neatitiko faktinių aplinkybių ir Tarybos įgyvendinimo sprendimu (ES) 2015/2429
                     2
                   Latvijai buvo suteiktas leidimas apriboti teisę atskaityti PVM iki 50 %. Pastarasis sprendimas baigia galioti 2018 m. gruodžio 31 d. ir Latvija paprašė jį pratęsti dar vieną ribotą laikotarpį. 
               
               
                  Kaip reikalaujama Įgyvendinimo sprendimo (ES) 2015/2429 6 straipsnio 2 dalyje, Latvija pateikė ataskaitą, į kurią įtraukta nustatytos procentinės dalies peržiūra. 
               
               
                  Latvijos nuomone, taikomas procentinės dalies apribojimas tebėra tinkamas. Specialios priemonės taikymo laikotarpiu Latvija visapusiškai pasinaudojo apribota atskaita ir pripažįsta, kad ją taikant palengvinama administracinė našta PVM mokėtojams ir mokesčių administratoriui tais atvejais, kai lengvasis automobilis naudojamas ne tik verslo reikmėms. 
               
               
                  Šios nukrypti leidžiančios nuostatos taikymo sąlygos tebetaikomos. Todėl speciali priemonė taikoma visiems lengviesiems automobiliams, kuriuose, be vairuotojo vietos, yra ne daugiau kaip aštuonios vietos ir kurie neviršija atitinkamo svorio ir naudojami ne tik verslo reikmėms. Teisės į atskaitą apribojimas netaikomas tam tikrai specialiai veiklai naudojamiems lengviesiems automobiliams (jiems būtų taikomos įprastos taisyklės): automobiliams, kurie įsigyti perpardavimui, nuomai ar išperkamajai nuomai; automobiliams, kurie naudojami keleiviams (pavyzdžiui, taksi) ar prekėms vežti; automobiliams, kurie naudojami mokyti vairuoti; automobiliams, kuriuos naudoja apsaugos arba pagalbos tarnybos; automobiliams, kurie naudojami kaip automobilių pardavimo demonstracinės transporto priemonės.
               
               
                  Atsižvelgiant į teigiamą specialios priemonės poveikį mokesčių mokėtojų ir mokesčių administratoriaus administracinei naštai, siūloma leisti taikyti nukrypti leidžiančią priemonę dar vieną ribotą laikotarpį – iki 2021 m. gruodžio 31 d. Bet koks prašymas pratęsti terminą turėtų būti pateikiamas kartu su ataskaita, į kurią įtraukta taikomos procentinės dalies peržiūra, ir nusiųstas Komisijai iki 2021 m. kovo 31 d.
               
            
            
               •Suderinamumas su toje pačioje politikos srityje galiojančiomis nuostatomis
            
            
               Panašias nukrypti leidžiančias nuostatas, susijusias su teise į atskaitą, buvo leista taikyti ir kitoms valstybėms narėms. 
            
            
               PVM direktyvos 176 straipsnyje nurodyta, kad Taryba nustato išlaidas, už kurias PVM neatskaitomas. Kol tokios išlaidos nenustatytos, valstybėms narėms leidžiama ir toliau taikyti išimtis, galiojusias 1979 m. sausio 1 d. Todėl yra kelios esamos padėties nekeitimo nuostatos, kuriomis ribojama teisė atskaityti PVM, susijusi su lengvaisiais automobiliais. 
            
            
               
                  Nepaisant ankstesnių iniciatyvų nustatyti taisykles, kokių rūšių išlaidoms gali būti taikomas teisės atskaityti PVM apribojimas
                     3
                  , tokia nukrypti leidžianti nuostata yra tinkama, kol šios taisyklės bus suderintos ES lygmeniu. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               PVM direktyvos 395 straipsnis. 
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Pasiūlymas atitinka proporcingumo principą dėl toliau nurodytų priežasčių. 
               
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio. 
               
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – kovoti su mokesčių slėpimu ir supaprastinti PVM surinkimą.
               
            
            
               •Priemonės pasirinkimas
            
            
               
                  Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas grindžiamas Latvijos prašymu ir skirtas tik šiai valstybei narei. 
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė. 
               
            
            
               •Poveikio vertinimas
            
            
               
                  Pasiūlymu siekiama supaprastinti mokesčio surinkimo tvarką ir kovoti su PVM vengimu, todėl jo poveikis gali būti teigiamas tiek įmonėms, tiek administratoriams. Latvija nurodė šį sprendimą kaip tinkamą priemonę, jis panašus į kitas anksčiau taikytas ir dabar taikomas nukrypti leidžiančias nuostatas.
               
            
            
               4.POVEIKIS BIUDŽETUI
            
            
               
                  Pasiūlymas neturės neigiamo poveikio ES biudžetui.
               
            
            
               5.KITI ELEMENTAI
            
            
               
                  Į pasiūlymą įtraukta laikino galiojimo sąlyga. Nustatytas automatinis galiojimo terminas – 2021 m. gruodžio 31 d.
               
            
         
         
            
               
                  Jeigu Latvija norėtų, kad šią nukrypti leidžiančią priemonę būtų leista toliau taikyti po 2021 m., ne vėliau kaip 2021 m. kovo 31 d. reikėtų pateikti Komisijai ataskaitą, į kurią būtų įtraukta procentinės dalies apribojimo peržiūra, ir prašymą leisti toliau taikyti tokią priemonę.
               
            
            
               2018/0373 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Tarybos įgyvendinimo sprendimas (ES) 2015/2429, kuriuo Latvijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  4
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos įgyvendinimo sprendimu (ES) 2015/2429
                  5
                iki 2018 m. gruodžio 31 d. Latvijai leista iki 50 % apriboti teisę atskaityti lengvųjų automobilių, kurių didžiausias leistinas svoris neviršija 3 500 kilogramų ir kuriuose, be vairuotojo vietos, yra ne daugiau kaip aštuonios vietos, pirkimo, išperkamosios nuomos, įsigijimo Bendrijoje ir importo PVM, taip pat išlaidas, susijusias su tokių automobilių priežiūra, remontu ir degalais;
            
            
               (2)Latvija pateikė raštą (Komisijoje jis užregistruotas 2018 m. birželio 20 d.), kuriame paprašė leisti toliau taikyti specialią priemonę, kuria nukrypstama nuo Direktyvos 2006/112/EB 26 straipsnio 1 dalies a punkto ir 168 bei 168a straipsnių, kad būtų apribota teisė į atskaitą, susijusią su tam tikrų lengvųjų automobilių, naudojamų ne tik verslo reikmėms, išlaidoms; 
            
            
               (3)Latvijos prašymą 2018 m. rugsėjo 7 d. raštu Komisija nusiuntė valstybėms narėms. 2018 m. rugsėjo 10 d. raštu Komisija pranešė Latvijai, kad turi visą informaciją, kuri, Komisijos nuomone, yra būtina prašymui įvertinti;
            
            
               (4)kaip reikalaujama Įgyvendinimo sprendimo (ES) 2015/2429 6 straipsnio 2 dalyje, Latvija pateikė ataskaitą, į kurią įtraukta nustatytos procentinės dalies peržiūra. Remdamasi šiuo metu turima informacija Latvija teigia, kad taikyti 50 % ribą vis dar būtų pagrįsta ir ši riba tebėra tinkama;
            
            
               (5)ši nukrypti leidžianti priemonė turėtų būti taikoma ribotą laikotarpį, kad būtų galima įvertinti jos veiksmingumą ir procentinės dalies tinkamumą. Atsižvelgiant į teigiamą nukrypti leidžiančios priemonės poveikį mokesčių mokėtojų ir mokesčių administratoriaus administracinei naštai, Latvijai turėtų būti leista toliau taikyti šią priemonę ribotą laikotarpį – iki 2021 m. gruodžio 31 d.;
            
            
               (6)jei Latvija manys, kad reikia toliau pratęsti nukrypti leidžiančios priemonės taikymo laikotarpį po 2021 m., ji ne vėliau kaip 2021 m. kovo 31 d. Komisijai turėtų pateikti ataskaitą, į kurią įtraukta taikomos procentinės dalies peržiūra, kartu su prašymu dėl pratęsimo;
            
            
               (7)nukrypti leidžianti nuostata turės tik nedidelį poveikį bendrai mokesčių pajamų, surenkamų galutinio vartojimo etapu, sumai ir neturės neigiamo poveikio Sąjungos nuosaviems ištekliams, gaunamiems iš PVM;
            
            
               (8)todėl Tarybos įgyvendinimo sprendimas (ES) 2015/2429 turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
         
         
            
               Tarybos įgyvendinimo sprendimo (ES) 2015/2429 6 straipsnis pakeičiamas taip:
            
            
               „6 straipsnis
            
            
               1. Šis sprendimas taikomas nuo 2016 m. sausio 1 d. iki 2021 m. gruodžio 31 d.
            
            
               2. Bet koks prašymas pratęsti šiame sprendime numatyto leidimo galiojimą Komisijai pateikiamas ne vėliau kaip 2021 m. kovo 31 d. Kartu su tokiu prašymu pateikiama ataskaita, į kurią įtraukta 1 straipsnyje nustatytos procentinės dalies peržiūra.“
            
            
               2 straipsnis
            
            
               Šis sprendimas taikomas nuo 2019 m. sausio 1 d. 
            
            
               3 straipsnis
            
            
               Šis sprendimas skirtas Latvijos Respublikai. 
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        2013 m. balandžio 22 d. Tarybos įgyvendinimo sprendimas 2013/191/ES, kuriuo Latvijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių (OL L 113, 2013 4 25, p. 11–12). 
               
               
                  
                     (2)
                  
                        2015 m. gruodžio 10 d. Tarybos įgyvendinimo sprendimas (ES)  2015/2429, kuriuo Latvijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių (OL L 334, 2015 12 22, p. 15–17). 
               
               
                  
                     (3)
                  
                        KOM(2004) 728 galutinis. Pasiūlymas dėl Tarybos direktyvos, iš dalies pakeičiančios Direktyvą 77/388/EEB, siekiant supaprastinti pridėtinės vertės mokesčio prievolės vykdymą (OL C 24, 2005 1 29, p. 10), atsiimtas 2014 m. gegužės 21 d. (OL C 153, 2014 5 21, p. 3). 
               
               
                  
                     (4)
                  
                        OL L 347, 2006 12 11, p. 1. 
               
               
                  
                     (5)
                  
                        2015 m. gruodžio 10 d. Tarybos įgyvendinimo sprendimas (ES) 2015/2429, kuriuo Latvijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 bei 168a straipsnių (OL L 334, 2015 12 22, p. 15–17).